**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ, ԻՆՉՊԵՍ ՆԱԵՎ ԳՆՄԱՆ ՊԱՅՄԱՆԱԳՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** **ՎԵՐԱԲԵՐՅԱԼ**

**Իրավական ակտի ընդունման անհրաժեշտությունը.**

Հայաստանի Հանրապետության կառավարության որոշման նախագծով նախատեսվում է ՀՀ կրթության, գիտության, մշակույթի և սպորտի նախարարության 2022 թվականի հաստատված բյուջեով նախատեսված ելքային ծրագրերի շրջանակներում կատարել վերաբաշխում՝ **146,413.9 հազար դրամի** չափով (բյուջետային ծախսերի տնտեսագիտական դասակարգման «Կապիտալ դրամաշնորհներ պետական և համայնքային ոչ առևտրային կազմակերպություններին» հոդվածով՝ 139,511.4 հազար դրամ, «Նախագծահետազոտական ծախսեր» հոդվածով՝ 3,607.5 հազար դրամ, «Վարչական սարքավորումներ» հոդվածով՝ 3,295.0 հազար դրամ)՝ վերաբաշխվող գումարը ուղղելով կապիտալ ծախսերի, ինչպես նաև «Սոս Սարգսյանի անվան համազգային թատրոն» ՊՈԱԿ-ի ԱԱՀ-ի գծով հարկային պարտավորությունների մարման համար անհրաժեշտ գումարով ապահովմանը:

Որոշման նախագծով նախատեսվում է իրականացնել մի շարք կրթական և մշակութային հաստատությունների շինարարական աշխատանքների կատարման, նախագծման և գույքային հագեցվածության ապահովումը, մասնավորապես՝

|  |  |
| --- | --- |
| **ԸՆԴԱՄԵՆԸ, որից՝** | **146,413.9 հազար դրամ** |
| **Նախագծանախահաշվային փաստաթղթերի կազմում և փորձաքննություն** | **3,607.5 հազար դրամ** |
| «Գյումրու «Ֆոտոն» վարժարան» ՊՈԱԿ-ի ջեռուցման համակարգի տեղադրում | 3,607.5 |
| **Շինարարական աշխատանքներ** | **127,551.4 հազար դրամ** |
| «Երևանի N 9 արհեստագործական պետական ուսումնարան» ՊՈԱԿ-ի պատուհանների և դռների փոխարինում | 21,796.5 |
| «Ալ․ Սպենդիարյանի անվանա օպերայի և բալետի ազգային ակադեմիական թատրոն» ՊՈԱԿ-ի տանիքի նորոգում | 99,712.7 |
| «Երևանի Բ.Ժամկոչյանի անվ. թիվ 119 ավագ դպրոց» ՊՈԱԿ-ի արտաքին կոյուղու ցանցի կառուցում | 6,042.2 |
| **Գույքով ապահովում** | **13,255.0 հազար դրամ** |
| «Մ. Խորենացու անվան թիվ 143 հիմնական դպրոց» ՊՈԱԿ | 3,295.0 |
| «Ալ․ Սպենդիարյանի անվանա օպերայի և բալետի ազգային ակադեմիական թատրոն» ՊՈԱԿ-ի կաթսայատան և սառնամատակարարման համակարգի պոմպեր | 9,960.0 |
| **«Սոս Սարգսյանի անվան համազգային թատրոն» ՊՈԱԿ-ի ԱԱՀ-ի գծով հարկային պարտավորությունների մարում** | **2,000.0 հազար դրամ** |

Վերոնշյալ ծախսերի կատարման համար վերաբաշխվում են ՀՀ ԿԳՄՍ նախարարության 2022 թվականի պետական բյուջեի 1146 ծրագրի 11001 միջոցառմամբ, 1183 ծրագրի 12001 միջոցառմաբ, 1192 ծրագրի 11005 և 32002 միջոցառումներով, 1193 ծրագրի 11001 միջոցառմամբ նախատեսված գումարները, որոնց հետագայում վերականգնման անհրաժեշտությունը բացակայում է: Վերաբաշխվում են նաև 1168 ծրագրի 32001 միջոցառմամբ, 1183 ծրագրի 32004 միջոցառմամբ նախատեսված և պետական գնումների մրցութային գործընթացի արդյունքում տնտեսված գումարները: Հաշվի առնելով խնայված և տնտեսված գումարների ժամանակացույցը՝ իրականացվում է նաև միջեռամսյակային վերաբաշխում 1168 ծրագրի 32001 և 32007 միջոցառումների, 1183 ծրագրի 32004 միջոցառման և 1146 ծրագրի 11003 միջոցառման միջև:

**Նախագծով միաժամանակ նվազեցվում է ՀՀ 2022 թվականի պետական բյուջեի դեֆիցիտը 56,000.0 հազար դրամ գումարի չափով՝ «**Համաշխարհային Բանկի աջակցությամբ իրականացվող «Կրթության բարելավման ծրագիր» ծրագրի շրջանակներում կապիտալ ներդրումներ ավագ, միջնակարգ և հիմնական դպրոցներում և կրթության ոլորտի կազմակերպությունում» միջոցառման գումարի նվազեցման հաշվին: Միջոցառման գումարի նվազեցման անհրաժեշտությունն առաջացել է այն պատճառով, որ ՀՀ 2022թ․ պետական բյուջեում ներառվել է թվով 2 օբյեկտի (Վաղարշապատի Մ. Գորկու անվան N 5 ավագ դպրոց և Գորիսի Ա. Բակունցի անվան N 1 ավագ դպրոց) հիմնանորոգման ավարտական աշխատանքների համար կապալառուներին վճարվելիք վերջնական 5% երաշխիքային գումարները։ Այն ենթակա է վճարման շինարարական օբյեկտը շահագործման ավարտական ակտը համապատասխան գերատեսչությունների կողմից ՀՀ կառավարության 2015 թվականի մարտի 19-ի N 596-Ն որոշման դրույթների համաձայն հաստատումից հետո։ Հիմնականում նշված հաստատումների գործընթացը շահագործման ընդունող հանձնաժողովի ստեղծման օրվանից սկսած տևում է առնվազն մեկ ամիս: Սակայն Վաղարշապատի Մ. Գորկու անվան N 5 ավագ դպրոցի շահագործման ավարտական ակտի հաստատումները ստացվել են ավելի շուտ՝ երկու շաբաթվա ընթացքում, և վերջնական գումարը կապալառուին վճարվել է 2021թ․ դեկտեմբերի վերջին (24․12․2021թ․-ին)՝ 2021թ․-ի ֆինանսական միջոցներից, երբ արդեն հաստատվել էր ՀՀ 2022 թվականի պետական բյուջեն: 2022թ. պետական բյուջեով միջոցառման իրականացման համար նախատեսվել է 352,020.0 հազար դրամ գումար (վարկային միջոցներ՝ 281,616.0 հազար դրամ, համաֆինանսավորում պետական բյուջեից՝ 70,404.0 հազար դրամ), որից 70,000.0 հազար դրամը (վարկային միջոցներ՝ 56,000.0 հազար դրամ, համաֆինանսավորում պետական բյուջեից՝ 14,000.0 հազար դրամ) նախատեսվել է Վաղարշապատի Մ. Գորկու անվան N 5 ավագ դպրոցի հիմնանորոգման աշխատանքների ավարտական ակտի դիմաց վճարման համար: Հետևաբար, 2022թ. պետական բյուջեով «Կրթության բարելավման ծրագիր» ծրագրի շրջանակներում կապիտալ ներդրումներ ավագ, միջնակարգ և հիմնական դպրոցներում և կրթության ոլորտի կազմակերպությունում» միջոցառման համար նախատեսված գումարից 70,000.0 հազար դրամ գումարն ենթակա է նվազեցման: ՀՀ պետական բյուջեից համաֆինանսավորման համար նախատեսված 14,000.0 հազար դրամ գումարը վերաբաշխվում է ՀՀ ԿԳՄՍ նախարարության ելքային այլ ծրագրերի, իսկ որպես վարկային միջոց նախատեսված 56,000.0 հազար դրամ գումարի հաշվին նվազեցվում է ՀՀ 2022թ. պետական բյուջեի դեֆիցիցտը:

**Ընթացիկ իրավիճակը և խնդիրները.**

Նախագծով նախատեսվում է գումար հատկացնել ներքոնշյալ **կապիտալ ծախսերի** իրականացման համար:

«Գյումրու «Ֆոտոն» վարժարան» ՊՈԱԿ

Գյումրու «Ֆոտոն» վարժարանն ունի խնդիրներ՝ կապված ջերմային ռեժիմի ապահովման հետ: ՀՀ կառավարության 2013 թվականի նոյեմբերի 21-ի N 1358-Ա որոշմամբ անհատույց օգտագործման իրավունքով վարժարանին ամրացվել է Գյումրու N 37 ավագ դպրոցին նախկինում ամրացված Գյումրու քաղաքի Չարենցի 12 հասցեում գտնվող ուսումնական մասնաշենքի աջակողմյան թևից 3644.4 քմ մակերեսով տարածքը: Ներկայումս վարժարանը մինչ օրս ջեռուցվում է Գյումրու N 37 ավագ դպրոցին պատկանող կաթսայատնից, քանի որ գտնվում է համանուն դպրոցի հետ մեկ շենքում:

Հաշվի առնելով վարժարանում ջերմային ռեժիմի ապահովման անհրաժեշտությունը՝ նախատեսվում է կառուցել լոկալ ջեռուցման համակարգ վարժարանի համար: Պահպանելով ՀՀ կառավարության 2015 թվականի մարտի 19-ի N 596-Ն որոշմամբ ամրագրված դրույթների կատարումը՝ նախ և առաջ անհրաժեշտ է ձեռք բերել համապատասխան նախագծանախահաշվային փաստաթղթերը: Հիմք ընդունելով ՀՀ քաղաքաշինության նախարարի 2009 թվականի ապրիլի 3-ի N 35-Ն հրամանով, 2008 թվականի փետրվարի 15-ի N 19-Ն հրամանով, ինչպես նաև ՀՀ կառավարության 2011 թվականի հունիսի 23-ի N 879-Ն որոշմամբ սահմանված դրույթները՝ կատարվել է շինարարական աշխատանքների խոշորացված ցուցանիշներով հաշվարկ (ՇԱԽՑ): Հաշվարկի համաձայն նախագծանախահաշվային փաստաթղթերի մշակման արժեքը կազմում է 3,279.5 հազար դրամ, իսկ այդ փաստաթղթերի փորձաքննության արժեքը՝ 328.0 հազար դրամ:

Հաշվի առնելով վերոգրյալը՝ Նախագծով նախատեսվում է Գյումրու «Ֆոտոն» վարժարանի ջեռուցման համակարգի տեղադրման համար անհրաժեշտ նախագծանախահաշվային փաստաթղթերի ձեռքբերմանը հատկացնել 3,607.5 հազար դրամ: Նախագծանախահաշվային փաստաթղթերը ձեռք են բերվելու ՀՀ ԿԳՄՍ նախարարության պատվիրատվությամբ:

«Երևանի N 9 արհեստագործական պետական ուսումնարան» ՊՈԱԿ

Ուսումնարանի մասնակի վերանորոգման (պատուհանների և դռների փոխարինման) շինարարական աշխատանքների համար կազմվել են օրենսդրությանը համապատասխան նախահաշվային փաստաթղթեր, որոնց համար առկա է նաև երաշխավորագիր: Աշխատանքների նախահաշվային արժեքը կազմում է 26,610.6 հազար դրամ գումար: 2021թ.-ի դեկտեմբերին ՀՀ ԿԳՄՍ նախարարության կողմից շրջանառվել է ՀՀ կառավարության որոշման նախագիծ, որով նախատեսվում էր ուսումնարանին գումար հատկացնել նշյալ աշխատանքների և ջեռուցման համակարգի տեղադրման նախագծանախահաշվային փաստաթղթերի ձեռքբերման համար: Սակայն քննարկումների արդյունքում որոշվել է գումար հատկացնել միայն ջեռուցման համակարգի տեղադրման նախագծանախահաշվային փաստաթղթերի ձեռքբերման համար (ՀՀ կառավարության 23.12.2022թ. N 2170-Ն որոշում): Նշված որոշման նախագծի շրջանառման ընթացքում ուսումնարանը հայտարարել էր պայմանով մրցույթ՝ «Գնումների մասին» օրենքի 15-րդ հոդվածի 6-րդ մասին համապատասխան: Մրցույթի արդյունքում 22.12.2021թ.-ին «Բարսեղյան Եղբայրներ» ՍՊԸ-ի հետ կնքվել է կապալային աշխատանքների գնման N 9ԱՊՈՒ-ԳՀԱՇՁԲ-22/1 պայմանագիրը /պատճենը կցվում է/: Կնքված պայմանագիրը ենթակա է լուծման, եթե դրան կնքելու օրվան հաջորդող վեց ամսվա ընթացքում պայմանագրի կատարման համար ֆինանսական միջոցներ չեն նախատեսվում: Հետևաբար, կնքված պայմանագրի գործողության ժամկետը լրացել է 22.06.2022թ.: Պայմանագրի գինը կազմում է 16,308.0 հազար դրամ՝ նախահաշվայինի 25,936.3 հազար դրամի փոխարեն:

Հաշվի առնելով վերոգրյալը՝ Նախագծով նախատեսվում է ուսումնարանին հատկացնել 21,796.5 հազար դրամ գումար, որը կնքված պայմանագրային գնի և նախահաշվային արժեքի միջին թվաբանականն է:

«Ալ․ Սպենդիարյանի անվանա օպերայի և բալետի ազգային ակադեմիական թատրոն» ՊՈԱԿ

Թատրոնը կապիտալ վերանորոգվել է (ներառյալ՝ շենքի տանիքը) 2001-2002թթ.: Թատրոնի տանիքն իրականացված է եվրոպական արտադրության երկշերտ ջրամեկուսիչ շերտով և խճաբետոնային սալիկներով պաշտպանիչ շերտով: Այն շահագործվում է արդեն շուրջ 20 տարի և այս ընթացքում ենթարկվել է բնակլիմայական լուրջ ազդեցությունների: Ներկայումս պաշտպանիչ շերտի մոտ 70%-ը գտնվում է անմխիթար և քայքայված վիճակում: Անմխիթար վիճակում են գտնվում թվով 22 ջրահեռացման ընդունիչ կետերը, ինչն էլ բերում է ճեմասրահում, դահլիճում և այլ տեխնիկական հարկերում ջրի ներթափանցման, կաթոցների՝ վնասելով թանկարժեք ներքին հարդարումը և առաջացնելով թանկարժեք տեխնիկայի խափանումներ և վթարներ: *Թատրոնի տանիքի կապիտալ վերանորոգման* աշխատանքների նախահաշվային արժեքը կազմում է 83,093.9 հազար դրամ գումար:

Հաշվի առնելով խնդրի լուծման անհրաժեշտությունը՝ Նախագծով նախատեսվում է թատրոնին հատկացնել 99,712.7 հազար դրամ գումար (ներառյալ ԱԱՀ), որից 16,618.8 հազար դրամը՝ որպես հարկային պարտավորություն, ենթակա է վճարման ՊՈԱԿ-ի կողմից որպես ԱԱՀ, հակառակ դեպքում ենթակա է վերադարձման ՀՀ պետական բյուջե:

Թատրոնում առկա են նաև կաթսայատան և սառնամատակարարման համակարգի շահագործման խնդիրներ: Մասնավորապես պոմպակայանի թվով 8 պոմպ գտնվում են կիսավթարային վիճակում: Շարքից դուրս է եկել թատրոնի *կաթսայատան ԴԱԲ մակնիշի 22ԿՎՏ հզորությամբ շրջանառու պոմպը*, որն ապահովվում է թատրոնի կաթսայատնից (Բայրոնի փողոց) ջերմատարի շրջանառությունը մինչև օպերային թատրոնի շենք՝ Ա.Սպենդիարյանի անվան օպերայի և բալետի ազգային ակադեմիական թատրոնի և Ա.Խաչատրյան համերգասրահի ջեռուցման կարիքները հոգալու նպատալով: Երկարատև շահագործման հետևանքով շարքից դուրս են եկել նաև *սառնամատակարարման համակարգի պոմպակայանի թվով 2 հատ ԴԱԲ մակնիշի 22ԿՎՏ հզորությամբ պոմպերը*, որոնք ապահովում էին թատրոնի շենքից մինչև դրսում տեղադրված չիլլերները սառը ջրի շրջանառությունը: Քանի որ պոմպերը 2000-01 թթ. արտադրանքի են և այդ սերնդի միավորների համար ոչ մի գործարան չի մատակարարում և չունի պահեստամասեր, անհրաժեշտություն է առաջացել ձեռք բերել նոր պոմպեր նույն տեխնիկական տվյալներով: Առկա է անհրաժեշտ գույքի նախահաշիվ, որը կազմվել է 3 կազմակերպությունից ստացված գնային առաջարկների հիման վրա /փաստաթղթերը կցվում են/:

Հաշվի առնելով վերոգրյալը և հիմնավորող փաստաթղթերը՝ Նախագծով նախատեսվում է թատրոնին հատկացնել 9,960.0 հազար դրամ գումար (ներառյալ ԱԱՀ, որը ենթակա է վճարման ՊՈԱԿ-ի կողմից որպես ԱԱՀ, հակառակ դեպքում ենթակա է վերադարձման ՀՀ պետական բյուջե):

«Երևանի Բ.Ժամկոչյանի անվ. թիվ 119 ավագ դպրոց» ՊՈԱԿ

Դպրոցի շենքի ջրահեռացման համակարգը խափանվել է՝ կոյուղագծերի ամբողջական խցանման և շարքից դուրս գալու պատճառով: Ջրահեռացման արտաքին նոր (նոր ուղղեգծով) համակարգի դպրոցի տարածքով անցնող հատվածի կառուցման նպատակով պատվիրվել և սահմանված կարգով մշակվել են նախագծանախահաշվային փաստաթղթեր, որոնց համար առկա է նաև երաշխավորագիր: Աշխատանքների նախահաշվային արժեքը կազմում է 4,366.1 հազար դրամ: Արտաքին հատվածի (Տիգրան Մեծի պողոտան հատող) կառուցման համար դպրոցի կողմից Վեոլիա Ջուր ՓԲԸ-ի հետ կնքվել է Միացման պայմանագիր (հ. 0113621)՝ 1,676.0 հազար դրամ արժեքով:

Հաշվի առնելով վերոգրյալը՝ Նախագծով նախատեսվում է դպրոցին հատկացնել 6,042.2 հազար դրամ գումար՝ արտաքին կոյուղու ցանցի կառուցման աշխատանքների ձեռքբերման համար:

«Մ. Խորենացու անվան թիվ 143 հիմնական դպրոց» ՊՈԱԿ

Դպրոցը հիմնանորոգվել է ՀՀ ԿԳՄՍ նախարարության պատասխանատվությմաբ և ՀՀ քաղաքաշինության կոմիտեի պատվիրատվությամբ: Հիմնանորոգման աշխատանքներն ավարտվել են 2021թ.-ին: Դպրոցը կարիք ունի նոր գույքով ապահովման, մասնավորապես՝ աշակետական և ուսուցչական սեղանների, գրատախտակների և գրապահարանների: Առկա է անհրաժեշտ գույքի նախահաշիվ, որը կազմվել է 3 կազմակերպության կողմից ստացված գնային առաջարկների հիման վրա /փաստաթղթերը կցվում են/:

Նախագծով նախատեսվում է դպրոցի գույքի ձեռքբերման համար հատկացնել 3,295.0 հազար դրամ գումար: Գույքը ձեռք է բերվելու Երևանի քաղաքապետարանի պատվիրատվությամբ:

Ներկայացվող Նախագծով նախատեսվում է **«Սոս Սարգսյանի անվան համազգային թատրոն» ՊՈԱԿ-ին հատկացնել լրացուցիչ գումար, որն անհրաժեշտ է գույքի ձեռքբերման արդյունքում առաջացած ԱԱՀ-ի գծով հարկային պարտավորությունների մարման համար:** Հիմք ընդունելով ՀՀ կառավարության 2021 թվականի դեկտեմբերի 16-ի N 2075-Ն որոշման 2-րդ կետը՝ ՀՀ ԿԳՄՍ նախարարությունը դրամաշնորհային պայմանագրի հիման վրա թատրոնին հատկացրել է 168,476.7 հազար դրամ՝ բեմի համար անհրաժեշտ մեխանիզմների ձեռքբերման համար։ Գումարի չափի որոշման համար հիմք է հանդիսացել օրենսդրության պահանջներին համապատասխան կազմված նախահաշիվը և գնային առաջարկները: Հետագայում պարզ է դարձել, որ նախահաշվում ապրանքների գները ներկայացվել են առանց ԱԱՀ-ի և նախահաշվում ԱԱՀ-ի համար առանձնացված տողը վերաբերում է ոչ թե նախարարության կողմից թատրոնին, այլ թատրոնի կողմից մատակարար կազմակերպությանը վճարվելիք ԱԱՀ-ի գումարին: Այս հիմքով թատրոնի կողմից գնման մրցույթը հայտարարվել է և պայմանագրերը կնքվել են 168,476.7 հազար դրամի շրջանակներում /լուսապատճենները կցվում են/: Արդյունքում, քանի որ թատրոնը հանդիսանում է ԱԱՀ վճարող կազմակերպություն, վերջինիս մոտ ծրագրի իրականացման ավարտին ՀՀ պետական բյուջե վճարման ենթակա ԱԱՀ է առաջանում 28,300.2 հազար դրամի չափով (23,300.2 հազար դրամը՝ հաշվանցվում է, իսկ 5,000.0 հազար դրամը պետք է վճարվի որպես ԱԱՀ): Տվյալ հարկային պարտավորությունն առաջիկայում մարելու համար թատրոնին հարկավոր է 2,000.0 հազար դրամ գումար, իսկ 3,000.0 հազար դրամը թատրոնը կգեներեացնի իր հիմնական գործունեությունից:

Այպիսով, Նախագծով նախատեսվում է թատրոնին հատկացնել 2,000.0 հազար դրամ գումար, որը՝ որպես հարկային պարտավորություն, ենթակա է վճարման վերջինիս կողմից որպես ԱԱՀ:

Անհրաժեշտություն է առաջացել կատարել **«Ալավերդու Ստ. Շահումյանի անվան թիվ 5 ավագ դպրոց» ՊՈԱԿ-ի՝ ՀՀ 2022թ.-ի պետական բյուջեի միջոցների հաշվին ներկայումս իրականացվող հիմնանորոգման աշխատանքների ծավալների ավելացում**: Ծավալների ավելացման անհրաժեշտությունն առաջացել է դպրոցի ճակատային մասի փայտե պատուհանների վերանորոգումը /նախագծողը նորի տեղադրում չի նախատեսել ոճային առումով/ մետաղապլաստե պատուհանների տեղադրումով փոխարինելու որոշումից, քանի որ պատուհանները երբևիցե չեն նորոգվել, խիստ քայքայված են, բացակայում են շտապիկները, ծխնիները և այլ էլեմենտներ և նախատեսված եղանակով վերանորոգումը գրեթե անհնար է և ոչ արդյունավետ: Աշխատանքների ծավալի ավելացման համար առկա է փորձաքննված նախահաշիվը: Միաժամանակ, ծավալների ավելացումը գերազանցում է ՀՀ կառավարության 2017 թվականի մայիսի 4-ի N 526-Ն որոշմամբ հաստատված գնումների գործընթացի կազմակերպման կարգով թույլատրելի 10 տոկոսը և կազմում է 12,6 տոկոս: Հետևաբար, համապատասխան գնման պայմանագրերում (կապալային աշխատանքների, տեխնիկական հսկողության ծառայության և հեղինակային հսկողության ծառայության) փոփոխություններ կատարելու համար անհրաժեշտ է ՀՀ կառավարության թույլտվությունը, որը նախատեսվել է Նախագծի 4-րդ կետով: Մասնավորապես կապալային աշխատանքների գնման պայմանագրի գինը պետք է ավելանա 7,716.9 հազար դրամով, տեխնիկական հսկողության ծառայության գնման պայմանագրի գինը՝ 64.3 հազար դրամով, իսկ հեղինակային հսկողության ծառայութան գնման պայմանագրի գինը՝ 60.6 հազար դրամով:

**Կարգավորման նպատակը և բնույթը.**

Որոշման նախագծի ընդունմամբ կապահովվի մի շարք կրթական և մշակութային հաստատությունների շենքային պայմանների բարելավումը և գույքով ապահովումը:

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության մասնագետները:

**Իրավական ակտի կիրարկման դեպքում ակնկալվող արդյունքը.**

Որոշման ընդունման արդյունքում կապահովվեն կրթության և մշակութային դաստիարակության համար շենքային առավել բարենպաստ պայմաններ։

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

««Հայաստանի Հանրապետության 2022 թվականի պետական բյուջեի մասին» օրենքում վերաբաշխում, փոփոխություններ և լրացումներ, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ և լրացումներ կատարելու, ինչպես նաև գնման պայմանագրում փոփոխություն կատարելու թույլտվություն տալու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է ՀՀ կառավարության 2021-2026 թթ. ծրագրի.

* «4.3.Կրթություն» բաժնի հանրակրթությանը վերաբերող առաջին ենթակետից, որով նախատեսվում է՝ *«մինչև 2026 թվականը կառուցել, հիմնանորոգել կամ վերանորոգել առնվազն 300 դպրոց՝ ապահովելով դրանց ամբողջական հագեցումը անհրաժեշտ գույքով և սարքավորումներով»,*
* «4.3.Կրթություն» բաժնի նախնական (արհեստագործական) և միջին մասնագիտական կրթությանը վերաբերող 5-րդ ենթակետից, որով նախատեսվում է *«նախնական արհեստագործական և միջին մասնագիտական կրթության գրավչության ... նպատակով ուսումնական հաստատությունների շենքային պայմանների բարելավում ...»,*
* «4.9. Մշակույթ» բաժնի ժամանակակից արվեստի ոլորտում պետական քաղաքականությանը վերաբերող 12-րդ ենթակետից, որով նախատեսվում է «մշակութային հաստատությունների գույքի և նյութատեխնիկական բազայի բարելավում, գեղարվեստական բարձրարժեք արդյունքի (գույքի) ապահովում (լուսաձայնային տեխնիկա, երաժշտական գործիքներ, բեմական հանդերձ, դահլիճների և բեմերի կահավորում, ջեռուցման, անվտանգային համակարգեր)»:

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: